
Saccharomyces sejtvonalak monokultúrás és kokultúrás fermentációja szacharóz és keményítő szénforráson, nikkel(II)-ionok jelenlétében

     Kutatásunk motivációját a fitoremediációs technológia hulladéktermelésének minimalizálása, illetve a termékek optimalizálása adta. A klasszikus módszerben visszanyert hő és fém mellett az általunk kidolgozott eljárásban ipari alkohol is nyerhető. A körülmények megteremtéséhez a kutatócsoportunk Ni(II)-ion jelenlétében vizsgálta a keményítő szénforráson végrehajtott kokultúrás alkoholos fermentációt.
     A főkísérlet körülményeinek optimalizálásához számos előkísérletet végeztünk, melyek során vizsgáltuk az általunk használt mikroorganizmusok toleranciáját a Ni(II)-ionra nézve (0-100 mg/L), keményítő hasznosításukat (0-1500 g/L), illetve az általunk használt élesztő sejtvonalak alkoholkihozatalát szacharóz szénforráson (150 g/L). Kutatócsoportunk a pilot kísérletek során összevetette az általunk izolált sejtvonalak vizsgálata során nyert tapasztalatokat ipari, illetve törzskönyvtárai sejtvonalak eredményeivel.
     A főkísérlet során azt tapasztaltuk, hogy keményítő szénforráson (60 g/L Amylum maydis, kénsavval részlegesen hidrolizált) végzett fermentáció Ni(II)-ion jelenlétében (37,5 mg/L), kokultúrás összeállításban 128,05%-kal magasabb alkoholkihozatalt ért el, mint monokultúrásan, mikroaerofil körülmények között. Arra a végkövetkeztetésre jutottunk, hogy a Bacillus sp. és Saccharomyces sp. (SC_NYH_1) kokultúrás fermentációja további vizsgálatokra javasolt.
     A kutatás során felhasználtam munkatársaim által izolált Saccharomyces sp. (SC_NYH_1) sejtvonalat, valamint a fermentációs kísérletek során szintén munkatársaim által végzett gázkromatográfiás alkohol koncentráció meghatározás eredményeit. Minden egyéb munkát, felkészítést követően, önállóan végeztem.



